Papersnake/gushiwen huggingface dataset:
依韵和梅圣俞从登东楼三首
王珪（宋代）

云日晖晖下碧山，谁从沧海宴初还。
香车轳辘红尘里，紫阙岧峣瑞气间。
午夜笙歌移法曲，满城桃李门朱颜。
金吾不禁天街鼓，独有文闱已上关。
教授以忆梅韵赋雪诗蕃同之五首
赵蕃（宋代）

穷巷朝仍拥，寒厅午未开。
人谁送酒直，鸦为致薪材。
已倦除头垢，宁能拭砚埃。
高情蒙枉记，好句数能来。
荆州即事
晁公武（宋代）

初上蓬笼竹窄船，始知身是剑南官。
沙头沽酒市楼暖，靳步买薪江墅寒。
和李令祈雪分韵得麓字
释德洪（宋代）

何处軥辀叫云木，植杖松间逢白足。一牛鸣地两禅丛，窗户青白照林麓。

江寒云怒相摹胡，雪意欲作先停蓄。连空推下翻玉英，想见轩渠笑捧腹。
寄江仲嘉
吴则礼（宋代）

忆昨南宫战，骞腾实妙年。
操戈万人废，受铠百城连。
器敌南溟大，姿逾白璧坚。
一官聊负弩，四部合磨铅。
取友何蕃俊，论交鲍叔贤。
未聆歌出谷，俄忽愧沉渊。
识字今奚补，能诗昔谩传。
且酬持钓手，那问买山钱。
轩冕亦姑尔，林泉宁偶然。
鸣蛙当吹鼓，短褐等貂蝉。
蹭蹬甘垂翅，虺罢著鞭。
纫兰徒自好，怀瑾复谁怜。
末路成悲咤，微躯任弃捐。
尘埃避乌几，香火付华真。
泫露滋篱槿，飞霜堕渚莲。
幽畦方瞎历，寒蝶正便{左女右睘}。
挥尘晚洲外，骑鲸高浪前，
尚思终夜语，独想对床眠。
雁逝闻号月，渔归觉扣舷。
剧谈容促膝，痛饮或差肩。
江阔尊罍净，楼空云水鲜。
解衣寻窈窕，脱足弄潺湲。
柁转峰峦碎，帆收橘柚圆。
扪萝且扶惫，曳策每争先。
茗碗遇清赏，斋盂逢旧缘。
偶拈居士句，尝司祖师禅。
风雨侵芳栋，荆榛翳石田。
病宜篮轝稳，懒任角巾偏。
饭共长腰米，羹分缩颈鳊。
故情才款款，只影遽翩翩。
落木非淮树，残霞只楚天。
感时肠屡绝，望远涕频悬。
古堞哀笳动，平沙倦翼还。
野流晴衮衮，汀日淡涓涓。
岂谓游梁驾，来看下峡船。
讵渐门有席，敢叹坐无毡。
陶谢格弥老，欧虞体更妍。
定应随驿使，时到草堂边。
不如归去
杨士凝（清代）

不如归去，省我坟墓。十年万里白头亲，肠断缝衣无寄处。

归来五鼎列墓前，有泪不达重泉路。
久雨
曾几（宋代）

小雨飞空十日馀，苔钱称意上阶除。
芒鞋不踏门前路，坐听呕哑过竹舆。
罪所留系，每夜闻长洲军笛声
刘长卿（唐代）

白日浮云闭不开，黄沙谁问冶长猜。

只怜横笛关山月，知处愁人夜夜来。
鹊桥仙
滕斌（元代）

斜阳一抹，青山数点。万里澄江如练。东风吹落橹声遥，又唤起、寒云一片。

残鸦古渡，荒鸡村店。渐觉楼头人远。桃花流水小桥东，是那个、柴门半掩。
寄葛司理 其一
吴惟信（宋代）

井冷丹沉事迹存，仙翁秘诀授云孙。不同白鹿眠花径，却跨青鸾出洞门。

调尉明知逃吏隐，详刑阴布活人恩。归来日日出堂醉，春草池边着梦魂。
简杨安国
陈师道（宋代）

侯门谁预识冯谖，岁晚宁知范叔寒。
倾盖尚怜吾道在，立谈相叔古人难。
开怀磊落无城府，握手侵寻出肺肝。
共许异时终此去，满冠尘土待君弹。
苏文忠公
岳珂（宋代）

云涛稽天，睨而陆之。神龙在渊，颔而触之。一世谝谝，稚而畜之。

节坚气全，墨卿卜之。淳古简严，芝繇仆之。劲直不然，䖃鲊目之。
南歌子·有感
苏轼（宋代）

笑怕蔷薇罥，行忧宝瑟僵。美人依约在西厢，只恐暗中迷路，认余香。
午夜风翻幔，三更月到床。簟纹如水玉肌凉，何物与侬归去，有残妆。
麦斜岩别吴文仲比部
佘翔（明代）

何事寻樵谷，空山路转微。岳莲飞入座，岩桂扑行衣。

众壑趋云窦，孤峰对石扉。徘徊珠树鹤，明发又分飞。
绝句一首
苏籀（宋代）

双纹八尺展雕床，莲艳方空夜玉香。
雅秀冰姿延阁彦，岂应簪断作凄凉。
客中怀友
陈允平（宋代）

霜露湿征衣，行非少壮时。
何堪万里役，动是一年期。
高谊贫中见，深情别后知。
相思相望处，云树碧参差。
宋章庙乐舞歌十五首 其九 章德凯容乐
殷淡（南北朝）

幽瑞浚灵，表彰嫔圣。翊载徽文，敷光崇庆。上纬缠祥，中维饰咏。

永属辉猷，联昌景命。
游清源洞
释圆悟（宋代）

清旦寻幽洞，攀跻有同游。
雾雨藏诸峰，万窍响飕飕。
树杪飞磴悬，岩外见客舟。
藓藤垂翠琰，风叶随清流。
百丈崖班驳，千尺木耸修。
乌啼晹谷晓，云淡海城秋。
莓苔蚀丹灶，山房花竹幽。
疏烟生墟落，远水浮汀洲。
朝斗空坛在，升仙往事悠。
倚兰吟未就，归屐少迟留。
忆母
缪重熙（清代）

萱阁暌违又一年，此中遥系正无边。惊魂渐定身应健，远思频添梦亦牵。

子不如人悭蔗境，妇难尽力慨桑田。寒衣未授寒风起，佑我慈云祝向天。
送奇仲过霅川
赵汝燧（宋代）

少年湖海气，近又负诗名。今忽担簦去，谁非倒屣迎。

雨茶烹顾渚，春酒醉乌程。有句茅亭著，蘋风洲上生。
和范景仁夜读试卷
司马光（宋代）

案前官烛堕花频，满目高文妙入神。勇气先登势无敌，巧心后发语尤新。

好贤何啻三薰贵，求宝方知百汰真。愚鲁自非凭骥发，昆山千里到无因。
万年欢
厉寺正（宋代）

卫武期颐，与文公福艾，俱号贤相。今我元台，齿德又居其上。玉立擎天一柱，似泰华、气凌秋庄。明良会，千载风云，长为龙衮凭仗。清知孔山叠嶂。有猿吟鹤舞，日俟鸠杖。无忝苍生依依，未容高尚。待整顿、乾坤了当，与蓬岛、神仙来往。摩铜狄，点检笙歌，菊浮香泛新酿。
夜兴
陆游（宋代）

鬓毛饱受雪霜侵，一褐萧条寄故林。
檐雨滴回羁枕梦，城笳唤故塞垣心。
平生耻露囊中颖，垂老甘同爨下琴。
灯烬欲残看瘦影，不妨袖手坐愔愔。
和答前福守林中散
韦骧（宋代）

使指频将念匪宜，闽山何敢惮驱驰。荐贤锐意先推鹗，逐恶雄心肯问狸。

却愧裁篇为惠重，况当卧辙欲留时。光芒照眼观华藻，遥想张芝墨满池。
禅人写师真请赞 其十七
释慧远（宋代）

虽有两条眉，不识一个字。露柱未怀胎，面目却相似。

说心说性，来与三斤麻。撒屎撒尿，演出一大事。阿呵呵，见也么？

江南生皂树，江北出天萝。
奉怀家大人时转饷入蜀
何佩芬（清代）

每忆长途苦，谁怜蜀道难。山头孤月朗，马首片云寒。

雁影传书至，钟声响梦残。不如琴与剑，犹得伴征鞍。
小饮落梅下戏作送梅一首
陆游（宋代）

零落梅花不自由，断肠容易付东流。
与人又作经年别，问君应知此夜愁。
已是狂风卷平野，更禁横笛起危楼。
何时小雪山阴路，处处寻香系钓舟。
赠刘惠卿二首
杨万里（宋代）

旧病诗狂与酒狂，新来泉石又膏肓。
不医则是医还是，更问无方定有方。
下第后春日长安寓居三首
薛能（唐代）

一榜尽精选，此身犹陆沉。自无功谠分，敢抱怨尤心。

暖陌开花气，春居闭日阴。相知岂不有，知浅未知深。

暂屈固何恨，所忧无此时。隔年空仰望，临日又参差。

劳力且成病，壮心能不衰。犹将琢磨意，更欲候宗师。

关东归不得，岂是爱他乡。草碧馀花落，春闲白日长。

全家期圣泽，半路敢农桑。独立应无侣，浮生欲自伤。
偶书
黄重（明代）

十年献纳侍彤墀，鸿渐閒思见羽仪。先哲所焚惟疏草，不留谠论后人知。
闲中偶成
郑清之（宋代）

春过日初永，睡余人未忺。
露花心翼翼，风叶喜沾沾。
殿后蜂寻穴，怀归燕语檐。
垂杨在何处，落絮点疏帘。
书事呈叔问 其二
程俱（宋代）

五年香火奉殊庭，愚蠢衰残得此生。不解常山无一事，也纫兰佩解尘缨。
如梦令
刘望之（宋代）

休絮。休絮。我自明朝归去。
秋夜赏桂
王宁（宋代）

秋风吹天香，先著桂枝里。
更挹月露清，芬馥唤睡起。
揽衣夜未央，泉喧不入耳。
有来蕊珠仙，黄袂翠盖底。
岂无碧云腴，为君一启齿。
醉卧金粟间，绝胜佩兰芷。
复和答之
释德洪（宋代）

君不见功名欲致砚磨铁，桑公人间驹汗血。五季干戈争夺中，低摧几不保臣节。

又不见相如赋工合骚雅，九重偶有赏音者。及见但为上林令，断国反在淄川下。

长笑两事俱外物，自怜不是封侯骨。独爱华亭百袖师，小艇横蓑一竿竹。

久住湘江谙水脉，揭蓬惯看湘西月。闻道公眠画戟丛，相寻长恨城闉隔。

去年卜居城北地，客心每有悲笳碎。惭愧诗筒走老兵，病眼那容见新制。

老来情绪那忍说，夙瘴乘之觉疲薾。此生梦幻姑置之，半掩残经香篆灭。

湘中清境享已饫，湘山多情慰心素。年来更欲学睦州，古寺闭门工织屦。
秋怀三十六首
邵雍（宋代）

清风无人兼，自可入吾手。
明月无人并，自可入吾牖。
中心既已平，外物何尝诱。
余事岂足论，但恐樽无酒。
久居京师感怀诗
费冠卿（唐代）

茕独不为苦，求名始辛酸。上国无交亲，请谒多少难。

九月风到面，羞汗成冰片。求名俟公道，名与公道远。

力尽得一名，他喜我且轻。家书十年绝，归去知谁荣。

马嘶渭桥柳，特地起秋声。
得巨笋三尺围送王叔兴
张镃（宋代）

猫头名字出长沙，别号犀株岂过誇。好对竹尊招二子，藕如船大枣如瓜。
礼斗石
方岳（宋代）

一方苍石老莓苔，只合渊明共酒杯。
岁晚出山成底事，至今笙鹤不归来。
白雪堂
袁说友（宋代）

今代斯文只此翁，乾旋坤转独狐忠。
千年此地江山里，一日东坡翰墨中。
莫起莫泉空老泪，可怜赤壁几春风。
潇潇暮雨双双竹，白雪堂前忍酹公。
舟中遣兴
王时宪（清代）

四十日来谁地主，二千里外客天涯。青山两岸寻诗路，黄叶孤村卖酒家。

鼓枻有声过蟹舍，使帆无际失鸥沙。前途遥指苍茫处，黄鹄矶边正晚霞。
风物吟 其八
郑大枢（清代）

囊萸载酒啖槟榔，处处登高屐齿忙。黄菊正开秋未老，满天纸鹞竞飞扬。
答刘仲美
王令（宋代）

多谢刘夫子，殷懃寄我编。
何时共杯酒，一笑似当年。
岁月回霜雪，生涯废简编。
终期收晚学，茅屋送归田。
梦与李七、庾三十三同访元九
白居易（唐代）

夜梦归长安，见我故亲友。损之在我左，顺之在我右。

云是二月在，春风出携手。同过靖安里，下马寻元九。

元九正独坐，见我笑开口。还指西院花，仍开北亭酒。

如言各有故，似惜欢难久。神合俄顷间，神离欠伸后。

觉来疑在侧，求索无所有。残灯影闪墙，斜月光穿牖。

在明西北望，万里君知否。老去无见期，踟蹰搔白首。
夏日听莺
曹鉴伦（清代）

晓来闲自啭，误认是残春。树密看难见，风高听始真。

玉箫疑上苑，筝柱出西秦。留得余声在，烟花已作尘。
瀑布
洪咨夔（宋代）

白龙飞出翠云堆，不见源头只见来。
势有盛衰惟视雨，声无高下尺成雷。
谁教河鼓翻将落，我欲阳侯挽取回。
东陌西阡分港去，丰年入眼稻花开。
忆母
德容（清代）

拜别慈帏一月馀，堪怜弱质远驱驰。北堂萱草今安否，但愿棠荆好护持。
小盈道中
朱熹（宋代）

今朝行役是登临，极目郊原快赏心。却笑从前嫌俗事，一春牢落闭门深。
锦园 其二
喻良能（宋代）

山园多胜践，缭绕磬湖滨。畦药青生甲，湖波绿动鳞。

鹁鸪知欲雨，鸦舅报将晨。却忆京华日，长怀浩荡春。
阳春怨二首 其二
郝经（元代）

芳草萋萋春又青，阶前院后唤愁生。隔墙飞花带莺声，都因无情却有情。

强饮不醉愁难醒，欲睡不著梦难成。一帘斜日堆绿英，春风澹沲江无声。

杨花茫茫扬子城，总是天涯流落情。夜来说杀梁间燕，一世春愁在此行。
上丁余膰置酒招绰中德粲逢年
洪迈（宋代）

我生无几求，毕愿老葭菼。
谁令事斗禄，饭粝羹不糁。
书生亦可怜，微物有先感。
朝来食指动，膰肉丰咀啖。
恭惟鱼司寇。道大长壈坎。
空余祠千载，不救陈蔡惨。
永言百世师，愿学吾岂敢。
当饥不忘歌，既咆复何憾。
安能如王孙，长物贮颐颔。
急呼讲肆人，一醉舍铅椠。
相携桃李径，历乱蹴红毵。
言强三尺喙，气溢一身胆。
平生超然处，独嗜逾昌歜。
诗持寄君，莫遗儿辈览。
呈承旨忠斋留公以乐只君子遐不眉寿为韵成诗 其六
陈孚（元代）

蓬莱在何许，缥缈烟涛浮。飞仙驾飙轮，径踞金鳌头。

手携五色笔，游戏三千秋。回语枋榆鴳，识此逍遥不。
访徐益夫
戴复古（宋代）

仲蔚蓬蒿宅，终朝只闭关。
无心与时竞，未老得身闲。
绿绕巡除水，青横隔岸山。
客来新酒熟，相对一酡颜。
送人游湘湖
齐己（唐代）

君游南国去，旅梦若为宁。一路随鸿雁，千峰绕洞庭。

林明枫尽落，野黑烧初经。有兴寻僧否，湘西寺最灵。
九月九日登长城关
石茂华（明代）

朔风万里入衣多，嘹呖寒空一雁过。
鱼泽滩头嘶猎马，省嵬城畔看黄河。
香醪欲醉茱萸节，壮志还为出塞歌。
骋望因高云外尽，乡关回首愧烟萝。
送春
王邦畿（明代）

昔年送春亦寻常，今年送春意自伤。杨柳叶生晴处少，蔷薇花在雨中香。

东郊酒尽难教住，南浦情深不忍忘。为嘱隔年好风景，早将梅信报林塘。
玉楼春
李朝卿（宋代）

厌玉为浆麟作□。玉树琼葩长不谢。翠帘绣暖燕归来，宝鸭花香蜂上下。

沙堤佩马催公驾，月白风清天不夜。重来赫赫照岩廊，不动堂堂凝泰华。
同张别驾梁进士管山人乾上人过晓上人方丈
黎民表（明代）

年少即披缁，脩持似律师。不邀支遁鹤，惟拟惠休诗。

逸客名山至，微官散地宜。草书留素几，琴曲动朱丝。

夕鸟窥檐下，寒星入户垂。津梁犹未涉，酬对莫言疲。
奉寄淮漕传中丞三首 其二
王世贞（明代）

十年携赋奏西京，曾睹山公启事名。暂出云霓同渴望，向来天地一澄清。

衣裳再数东方会，舟楫今悬圣主情。闻道鲸鲵殊未僇，可能身将伏波兵。
遣祭皇子于西苑长春宫寓宿苑中纪述 其一
严嵩（明代）

望见飞虹白玉桥，水边台殿影青霄。那知苑内来留宿，月白霜清共此宵。
同张子望颜伯仪上关纳凉
晁补之（宋代）

高阁无风华屋热，正午四邻还往绝。
张侯不厌过市烦，呼我柳堤鸣躞蹀。
城如虬背卧逶迤，城上戍楼虬白鬐。
一水贯来深宛转，万家围去绿参差。
嚣尘塞眼那能避，未暇解衣聊埽地。
可怜系马着垂杨，可怜台榭对池塘。
无限芳洲生杜若，芙容菡萏倚新妆。
鸳鸯相对鸬鹚舞，飞去黄鹂独无语。
登盘未用伐蛟鼍，苦菜黄瓜亦堪数。
张侯河目须垂膺，齿如明玉嚼寒冰。
未须坐上白羽扇，谈言自足驱青蝇。
司业高情勿寂莫，仲宣从军良可乐。
欲看诗句出嵌崆，更饶酒量开磅礡。
广文憔悴独何人，男儿三十四方身。
相逢得意吐然诺，俸二百钱终不贫。
野桥伛偻风吹发，徙倚门关临嵽嵲。
江湖平日忆苏侯，更咏夕阳明观阙。
人语喧喧未听回，木兰晚放水萍开。
黄昏下马天似漆，急雨倾屋翻狂雷。
满江红 和张守仲及送孔纯老守历阳
王之道（宋代）

竹马来迎，留不住、寸心如结。□历湖、须坞相望，近同吴越。

阙里历流今未减，此行报政看期月。已验康沂富国，千古曾无别。

多谢润沾枯辙。令我神思清发。□新命欢浃，两邦情惬。

明日西历帆卷席。高樯到处旌麾列。忽相思，吾当往，谁谓三墩隔。
即事
韦骧（宋代）

云物半阴晴，春罍酒气清。花空叶自隘，梅重核初成。

噱论无柔语，酣歌有壮声。翠眉应见笑，先老掷风情。
病鹤
林宾旸（宋代）

松梢秋气怯霜衣，犹为山人守石扉。
仙国灵丹无处觅，故乡华表几时归。
心知海上云霄□，眼见林间燕雀飞。
却恨吹台消息断，草烟城郭照斜晖。
水心先生墓下作
王汶（宋代）

排云止殊庭，备物俨神道。
含酸步逶迤，积疹思遐漂。
乘风来帝旁，驾说落穷岛。
百圣集会期，万化资斧藻。
瞻前凤漂漂，顾后龙矫矫。
宝璐列中华，韶音被夷獠。
肃肃阙里墙，萋萋墓林草。
谁尸两楹梦，而复悲一老。
曩余稚养蒙，今日幸茹蓼。
超然欲径陈，窅尔竟虚抱。
育德德何成，果行行何造。
沔彼江海流，不纳此行潦。
青松露珠团，怪石紫烟绕。
千年万年垂，封树等穹昊。
念奴娇
曹勋（宋代）

烘帘昼暖，正飞花堆锦，风迟烟暮。绿叶成阴春又老，甲子谁能重数。梅已青圆，雪深犹记，曾捻疏枝否。须知物外，这些光景常驻。

闻道江水东头，同门相过，不作儿女语。醉墨凌波歌数阕，心迹都忘逆旅。胸次扶摇，壶中光景，肯与人同趣。栖尘功就，浩然俱待飞去。
被旨许浦蒐兵道中冻合舍舟行陆二首
袁说友（宋代）

荒村十里展琉璃，依旧篮舆涉水湄。
自是小臣怀恐惧，要令履薄但兢危。
信州粮谣
程国儒（元代）

信州粮，粮何艰，十钟一石万里间。
朝发钱王堤，暮过严子滩，柁间白浪如银山。
朝渡兰溪州，暮泊龙丘湾，峻如牵车上鬼关。
督吏持檄夜如箭，布帆无风河水干。
去年粮船未及岸，今年又运八百万。
只知彼地荒，不知浙东天亦旱。
只知彼地饥，不知役户家无饭。
家无饭，侬莫愁，愿化铁骑为耕牛。
愿销锋镝为锄耰，战场辟作畎与沟。
壮士负戈荷甲归西畴，风雨时调禾黍秋。
禾黍不秋饭不足，浙东又移何郡粟？
题退轩
曾几（宋代）

求名恐颠隮，求道戒进取。
谁知却行人，可以超万古。
东归留别幕中同舍
孙应时（宋代）

梅溪千载人，我得交其子。
霜天行白日，了不受尘滓。
明朝把一麾，阔步方自此。
海内观典刑，岂惟吾党喜。
得蒋三湘帆札
方楘如（清代）

直似家书到，欢持抵万金。七年生别梦，千里故人心。

绛帐思畴昔，青袍叹陆沈。头颅如我辈，惭负寝门深。
李监饷四物各以一绝答之·鲟鲊
方岳（宋代）

肉未为奇骨最奇，透明玛瑙碎琉璃。
老饕不奈残牙齿，却爱桃花软玉脂。
温泉行
李复（宋代）

骊山鸿濛凝白烟，山根阴火煮玉泉。阴灵炎炎燃礜石，石焰不灭何千年。

珠阁缥缈飞凤来，素衣仙人坐高台。台前香引流水出，白玉莲花九叶开。

泓渟分去浮轻碧，中有纯阳无限力。四时独不放春归，散向人间消百疾。

琼树他年日月新，霓裳舞动蜀山尘。寒云怨锁遗宫冷，林叶岩花秋复春。

灵泉有灵天降福，山神严呵不可触。祖龙心秽慢神天，毛发流腥身被毒。
中庭
韩偓（唐代）

夜短睡迟慵早起，日高方始出纱窗。

中庭自摘青梅子，先向钗头戴一双。
次韵酬宋妃六首
王安石（宋代）

城中灯火照青春，远引吾方避纠纷。
游衍水边追野马，啸歌林下应山君。
愁寻径草无求仲，喜对檐花有广文。
邂逅一樽聊酩酊，声名身後岂须闻。
题献馆泳春集
黄章渊（清代）

春日城西馆，有期君子来。诗书留汉殿，剑筑上燕台。

此地登高赋，何人专对才。空堂先哲在，多士扫青苔。
三月九日祁阳舟中闻鹃忆去年此日到衡阳有感
程洵（宋代）

急桨轻舟下碧澜，归心切切陇头鹃。人生石火光中住，又向湖南过一年。
和韩子云惠诗
杨万里（宋代）

辛自同裘好，谁令异巷居。
恭承五个字，不但百车渠。
句法端何样？先生肯乞余。
只容弹剑铁，敢道出无车。
赠英公大师
李铸（宋代）

僧门奇士有英公，篆隸高能世莫穷。
五色彩毫传梦寐，三乘真谛达虚空。
赐衣深染函关上，宠号光呼柰苑中。
幸对风情添逸趣，好陪清话在莲宫。
春柳十咏 其三 灞岸柳
敦敏（清代）

相看无语倍魂销，踠地轻翻斗舞腰。又送行人新作郡，空怜板渚旧垂条。

晓风残月笼征袖，翠色晴烟绾画桥。莫唱骊歌频折赠，年年风雨最无聊。
读史六首
陆文圭（元代）

旷怀雅思人人有，济世经邦事事无。
终日醉眠呼不醒，明朝典午代当涂。
病中嫁女妓
司空曙（唐代）

万事伤心在目前，一身垂泪对花筵。

黄金用尽教歌舞，留与他人乐少年。
秋日寄题郑监湖上亭三首
杜甫（唐代）

碧草逢春意，沅湘万里秋。池要山简马，月净庾公楼。

磨灭馀篇翰，平生一钓舟。高唐寒浪减，仿佛识昭丘。

新作湖边宅，远闻宾客过。自须开竹径，谁道避云萝。

官序潘生拙，才名贾傅多。舍舟应转地，邻接意如何。

暂阻蓬莱阁，终为江海人。挥金应物理，拖玉岂吾身。

羹煮秋莼滑，杯迎露菊新。赋诗分气象，佳句莫频频。
赠赵月麓之霅
卫宗武（宋代）

乍合成乍离，岁月何飘忽。
重来吾愈老，喜复遂良觌。
月麓号新改，簪裳亦殊昔。
议论羲皇前，咳唾烟霞出。
囊中诗一编，语到不可及。
清圆粲珠玑，雅正谐吕律。
新吟多感慨，能使鬼神泣。
洗耳听谈玄，有言皆造极。
害然启其蒙，不觉膝欲屈。
一碧涵千峰，吴兴山水窟。
来办结构资，丹砂铸仟骨。
鲁公千载祠，已仆谁复植。
新宇傥落成，端庄厉忠直。
滔滔奸佞夫，见使心怵惕。
虽为老氏徒，未废儒者术。
我有招隐庐，亦足以栖白。
安能挽之留，共勘先天易。
女贫苦难妍
洪迈（宋代）

女贫苦难妍，士贫苦难高。
了知论此者，不识一切豪。
此身百斛论，流俗欲手操。
宁当舍其中，局促计所遭。
颇疑有若人，肮脏栖蓬蒿。
考槃一丘壑，光景不可韬。
斯人不我忘，空复逾垣逃。
轩裳亦云华，唾去如腹臊。
哀哉夸毗子，扰扰冠猿猱。
恬无齐世心，闵默死滔滔。
朅来事斗禄，挽仰身桔槔。
一官戏人间，几何非餮饕。
谁言眷此帻，掷去轻秋毫。
区区欲骄士，一哭嗟儿曹。
夜行口占
胡仲弓（宋代）

夜程多晦昧，举步要分明。
肯以中途废，须寻直道行。
心灯长不烬，眼镜自然清。
白昼昏迷者，荆榛满路生。
月梅
杨公远（宋代）

梢如鹿角月如眉，月到梢头分外宜。
梅得月来无限好，月和梅看越清奇。
探春二首 其二
王寂（南北朝）

拨忙骑马到郊原，绝胜喧卑倚市门。破冻荠芽敷亩陇，向阳蔬甲触藩垣。

春阴半暗云閒寺，夕照偏明水外村。怅望故园归未得，且呼欢伯暖冰魂。
寄天衣净天镜长老 其一
袁华（明代）

会稽名郡素多贤，翼举高风更凛然。金缕赐衣梁代日，紫檀遗凛义熙年。

千峰秀色层檐外，双涧清流绝磴边。遥想升堂谈法罢，匡床镫火理残编。
和石声叔留题君仪基石亭二首 其一
郭祥正（宋代）

高才摅远趣，凿石架危亭。宿鸟依林白，春苗接海青。

云光随帚乱，泉响置琴听。况得少陵句，宜镌座右屏。
胡仲方送周退傅杨待制二像
项安世（宋代）

九霄仙鹤平园像，大室神龟野客真。不是胡郎相介绍，草间麋鹿得相亲。
赵清献墓
刘克庄（宋代）

南渡先贤迹已稀，萧然华表立山陂，
可曾长吏修祠宇，便恐樵山落树枝。
几度过坟偏下马，向来出蜀只携龟。
自怜日暮天寒客，不到林间读隧碑。
西江月（十）
张伯端（宋代）

悟了莫求寂灭，随缘只接群迷。寻常邪见及提携。方便指归实寻。

五眼三身四智，六度万行修齐。圆光一颗好摩尼。利物兼能自利。
异乡
王冕（元代）

东山西山生白云，异乡那忍见残春。野蒿得雨长过树，海燕隔花轻笑人。

每是闭门疏世事，何曾借酒恼比邻。过从时有相嗔怪，不解《潜夫》意思真。
用胡卫道赠姚居士韵
洪咨夔（宋代）

牢落淮南赋小山，霜风容易老人颜。
扬澜左蠡天垂碧，梦与盟鸥共往还。
送田待溪侍御入都
孙传庭（明代）

西园斗酒暂相留，骢马翩翩识壮游。烽火几年劳战伐，乾坤何壮罢诛求。

知君剩有忧边策，愧我殊无报主谋。北望燕京情倍切，榆关一线使人愁。
麻姑之东涉千堆垅至射亭宿黄氏新馆
杨冠卿（宋代）

宴宇新成苦未嘉，忽膺朝委易军牙。
张侯暂喜留欢客，开槛凭谁种好花。
北沼不难平钓岸，西峰犹欠入窗纱。
后贤政敏多余暇，高会何妨月影斜。
送胡康老
王灼（宋代）

北人事鞍马，笑夸太行高。
岂知相风色，孤帆寄江涛。
雄图搅方寸，不惮舟师劳。
一见武功天，腾踏当有遭。
皇岗馀丝发，海宇半弓刀。
谁人念恢复，此事付英髦。
莼羹伴鲈脍，酒般载蟹螯。
何如噉羊酪，春醅泼蒲萄。
愿言云路稳，勿使闲豹韬。
功成傥乞身，故园剪蓬蒿。
早朝仙 其一
徐积（宋代）

紫瑶阙上烟霞晓，赤玉阶前剑佩齐。十二金童传诏罢，云冠星弁一时低。
高林雪竹
王行（元代）

弄月吟风一万竿，翠云缭乱拂青鸾。岁寒别有精神在，宜凭阑干雪里看。
十五拍
文天祥（宋代）

寒雨飒飒枯树湿，坐卧只多少行立。
青春欲暮急还乡，非关使者徵求急。
欲别上马身无力，去住彼此无消息。
关塞萧条行路难，行路难行涩如棘。
男儿性命绝可怜，十日不一见颜色。
和遁泽雨中韵
王柏（宋代）

梅霖博得遁翁怜，磊磊诗邮忽到前。
噀雾扫清尘外马，瀑泉呼起耳中蝉。
妨它种事并芒事，知是丰年或歉年。
陋巷一瓢应易足，更无思虑且安眠。
次韵才仲试院梦中书事见寄 其一
释道潜（宋代）

梦入秋山知几层，霜风吹骨正棱棱。苍崖荦确难安足，自说从余授杖藤。
冬至称贺紫辰殿及德寿宫
杨万里（宋代）

宫烛奔忙下玉除，晨曦拂掠丽储胥。
东西班动云开合，警跸声来电卷舒。
隆准衣裳红一点，御香烟雾碧千庐。
勋华二圣天齐寿，亚岁年年贺帝居。
次韵幼安寺丞感旧见示
周紫芝（宋代）

当时长啸敌先摧，不费官军一炬灰。黠虏自惊风鸟散，使君方看玉山颓。

撄城捍贼今亡矣，抗疏论功有是哉。相见可堪谈旧事，为公搔首一徘徊。
送薛明府
刘克庄（宋代）

长官三载内，屡被督邮嗔。
镇静苔刑少，公清县库贫。
减租沾野老，扫榻待诗人。
只恐凫飞后，民间事事新。
偈颂一百零二首
释绍昙（宋代）

一坞耕樵，门扃绿萝。
富骄时少，贫乐时多。
妇摇机轧轧，儿弄口喎喎。
涧水松声交节奏，何似东山瓦皷歌。
送郑节夫
刘宰（宋代）

盛年已去壮心阑，此别慈知后会难。
愿使乾坤同日月，不妨闽浙异江山。
游圆通寺
马仲珍（宋代）

欲坐又还起，白云随我行。
一空皆佛性，群动共秋声。
崩石斜分路，支冈半入城。
明朝山下去，平地见朱甍。
初授赞善大夫早朝，寄李二十助教
白居易（唐代）

病身初谒青宫日，衰貌新垂白发年。寂寞曹司非热地，

萧条风雪是寒天。远坊早起常侵鼓，瘦马行迟苦费鞭。

一种共君官职冷，不如犹得日高眠。
送僧归护国寺
晏殊（宋代）

海峤黄金刹，安禅不记秋。
来膺臣宰召，归泛越人舟。
达性融三界，随缘极四流。
还持双股锡，拂藓坐岩幽。
偈
法因庵主（宋代）

岩上桃华开，华从何处来。灵云才一见，回首舞三台。
寄怀家工部仞千 其二
徐仲山（清代）

铁石梅花励志坚，囊萤造凤重英年。鹏程九万须张翮，鲲浪三千要著鞭。

风月楼高谁作主，珊瑚笔妙尔应传。霓裳定订琼宫谱，他日仍当会众仙。
州宅牡丹盛开蒙剪栏中奇品见赠仍属为短歌于席上
韦骧（宋代）

永阳州宅如仙隐，花药妆春有畦畛。牡丹开处綵为栏，翠幕障风怯风紧。

日高花醒一开筵，酒盏照花花自哂。东君不负禁林人，猛放滂葩肆钩引。

莫教狂雨妒清欢，狂雨来时似秋槿。主人爱客令剪送，一朵綵云离玉笋。

饮量恨非千丈陂，欲吸百嘲还噪吻。殷勤厚意不可酬，谩作短歌羞不敏。
熊使君垂和漫兴诗次答 其二
汪藻（宋代）

新亭虽小亦翚飞，陡觉风烟与昨非。分得使君秋数顷，登山临水送将归。
谢惠椒酱等物
谢枋得（宋代）

孔子爱食蔬菜羹，羹中无酱必不食。
先生执酱馈高年，此味珍羞岂易得。
瓶中有粟岂过望，谁怜陶令分嘉饷。
喜君不作无发人，免得东坡借擂酱。
旅中送迁客
吴融（唐代）

天南不可去，君去吊灵均。
落日青山路，秋风白发人。
言危无继者，道在有明神。
满目尽胡越，平生何处陈。
水帘
虞大博（宋代）

疏水成帘造化功，冷光千丈半岩风。
层霄螮蝀正铺地，苍海珠玑初堕空。
天下奇观更何处，骚人幽咏未全工。
要知出壑争流意，不向三巴直向东。
蜻蛉谣
杨慎（明代）

蜻蛉川，硪碌野。铁菁穷崖，飞鸟不下。魋结成群行，白日腥风洒。

系我氂牛驱笮马，金鸡庙前无行者。使君坐紫城，枹鼓卧不鸣。

苍山平，洱水清。守犬无夜惊，行商达天明。白羽蠹，青苗生，南山踏歌北山耕。

愿留使君住，只愁使君去。畏途前番君不闻：高车驷马亦使君，劫商毋下殷车轮。
答卢邺
良乂（唐代）

风泉只向梦中闻，身外无馀可寄君。

当户一轮惟晓月，挂檐数片是秋云。
鹧鸪天 其二 丁卯岁寿内子
郭应祥（宋代）

方是闲堂寿宴开。今回生日胜前回。慈闱斑貌看看到，别驾除书鼎鼎来。

粉彩服，滟金杯。缓歌慢舞不须催。明年此际称觞罢，醉向裴亭与定台。
次韵和魏主簿
黄庭坚（宋代）

梅蕊触人意，绕枝三四旋。玄冥与之笑，青帝不争权。

帘晚寿阳醉，云深姑射眠。愁蛾英半落，娇靥菡初圆。

短簿吹羌笛，诸郎宴洞天。官栖仇览棘，才拍翰林肩。

风力能冰酒，霜威欲折绵。锦衾寒有恨，花信远难传。

饮罢钟催晓，诗成律换年。馀香勤管领，莫厌屡中贤。
泊钓台
蔡楠（宋代）

高台百尺凌云碧，维舟夜久霜月白。瘿木窣窣摇枯藤，寒濑潺潺落苍石。

先生退隐知几年，汉家钟鼎徒凌烟。高风千古磨不尽，山水照映长明鲜。

我来俯仰惭羁旅，冲寒愁怕玄冬暮。此身不负白鸥盟，暂此迟留亦何预。

起来搔首江茫茫，孤篷却逐雁随阳。人生游行岂易得，惟有此夕难相忘。
病疟述怀六百字
刘崧（元代）

我行兵乱途，远以唁所旧。遭罹窃自伤，漂落惧莫偶。

今夏入阆川，七月出南富。秋中上流江，深入穷水口。

是中何岧峣，山密林亦茂。阴风常夜寒，毒雾或昼瞀。

砭人甚刀镞，袭体惊激透。当途草木交，压眼崖石凑。

怪禽啼呕𠵣，蝮蛇结缪纠。其风杂顽戾，土物恣所取。

力作忘春冬，忻忻自鸡狗。惟我贤所主，好客情则厚。

授衣候寒温，设席墐蓬蔀。岂知体素弱，易与气为构。

起居陟秋冬，焉得免疏漏。昨来遘寒疾，猝至纷莫救。

始由欠伸得，更历惊颤久。夤缘膂脊升，洒淅肌理奏。

汹汹波涛翻，岌岌山岳辏。初萌冱严凝，挟纩欲蒙首。

中更翕炎赫，撤被更露肘。噤寒颤齿龈，炽燎薰耳窦。

厌烦将怀冰，恨薄思曝昼。拳联久僵伏，呼叫忽狂走。

亭亭发上指，屹屹骨交斗。口咽失常嗜，情性昧初守。

饱疑伤粟粒，渴欲咽河溜。缩如蚕赴茧，噞若鱼聚笱。

困如虎丧乙，戚若鸟缄咮。气蒸床屡撼，汗漉衣每透。

暂苏惊脱鞲，久絷疑被扭。时来如有期，忽去若恐后。

窘迫犹仇雠，缠绵共婚媾。朋来勉加饭，客至止陈酒。

医师剧攻剿，巫祝妄称咒。或教潜隙地，或诱祭三牡。

腊蛇谩时佩，画狮空日觏。逢人畏询问，进食忘腥臭。

何由究情状，且复述粗苟。人生天地间，六气等蟊寇。

堤防一失所，颠倒竟谁咎。譬之朝廷治，纲纪在明懋。

昏邪倘蒙锢，赏罚遂纠缪。周衰始幽厉，商覆由受纣。

夭淫既内讧，狂恶复外揉。药言苦乖违，国脉焉得寿。

余生三遘厉，此日伤衰丑。炎荒苦奔窜，木石并黧瘦。

矧兹中年际，盛气难猝复。客居苟苏息，故里孰侦候。

老妻感霜雪，单薄恒在疚。幼子额如玉，差差发初覆。

饥寒本吾事，缓急欲谁扣。指期伤远涉，抚事怨寒陋。

岂知道途者，方此困驰骤。看云愤重掩，望月愁初彀。

萧萧风鸣叶，揭揭天挂斗。羸躯既艰植，愁绪焉得剖。

荒村悄寒日，断岸空残柳。戎马又塞途，归期向何首。
和昌言谒见景仁民居话及洛事
韩维（宋代）

重迁岂是贤人累，乐内非期俗子夸。
万瓦生烟新起第，一经消子旧传家。
浮舟共爱清湖色，披竹时寻曲水涯。
未信闲中无事役，隔年贪看别都花。
决绝辞
王醇（明代）

火灭不复然，泉出不归源。
君心既已死，捐玦向平川。
由来负心人，头上无青天。
偈十六首 其六
释士圭（宋代）

金镞惯调经百战，钱鞭多力恨无雠。
招仙曲
奕志（清代）

空同之山高崔嵬，玉为楼阙金银台。千年琪树常不摧，灵芝丛长如蒿莱。

中有人兮颜如孩，我欲从之隔尘埃。寒浆甘冽初发醅，斟以琼玉流霞杯。

仙不降兮情屡猜，真宰上诉天门开。鸾车鹤驾纷徘徊，青童玉女相追陪。

仙人手持绛节来，足底日月双轮回。风驱六萌声如雷，仙人向我笑且哀。

不见茂陵土一抔，叵耐风骨非仙才。
甲寅二月廿一日宿常熟城外
文徵明（明代）

琴川落日水粼粼，回首重来十二春。山色依稀乌目旧，风烟惨二白头新。

倚空雉堞森城守，满城戎衣感戍尘。独有堰泾堤上柳，依依临水似迎人。
白牡丹（和钱学士作）
白居易（唐代）

城人看花客，旦暮走营营。素华人不顾，亦占牡丹名。

闭在深寺人，车马无来声。唯有钱学士，尽日绕丛行。

怜此皓然质，无人自芳馨。众嫌我独赏，移植在人庭。

留景夜不暝，迎光曙先明。对之心亦静，虚白相向生。

唐昌玉蕊花，攀玩众所争。折来比颜色，一种如瑶琼。

彼因稀见贵，此以多为轻。始知无正色，爱恶随人情。

岂惟花独尔，理与人事并。君看入时者，紫艳与红英。
受诏俟
刘敞（宋代）

年长渐难禁远别，宵长初信有相思。天寒展转不得寐，一夜风吹庭树枝。
洋州三十景 其七 待月台
鲜于侁（宋代）

台高上霄汉，人远绝嚣纷。秋中午夜静，万里无纤云。
病馀用前韵呈魏公
释宝昙（宋代）

蓬莱仙人双鬓霜，有蔬一豆酒一觞。
长歌劝客声激昂，车如流水门如航。
几生道德为腥香，今年入谢朝明光。
归心有如三宿桑，抱琴一笑江中央。
曰余此琴吾翕张，越山入手修眉苍。
不容散花来后堂，毗耶室空唯一床。
谁家金钗十二行，春风环佩鸣璆琅。
斯须吐握曾未遑，自谓山稳舟深藏。
不知有力来昏黄，如人裹饭不得尝。
吾宁万籁同敷扬，四时花雨仍纷滂，
山高水深未易量。可人啼鸟声绕梁，
六窗濯濯如秋阳。天人境界谁适当，
我自袜线无他长。唯馀习气不可忘，
有时睥睨如无傍。炉薰茗碗供平章，
一机直欲舂其吭。战酣意定心泰康，
依旧尔界还吾疆。
送唐诚老秘丞
吕陶（宋代）

越溪千里碧滔滔，匹马西游岂惮劳。文牍甚稀如吏隐，江山有助作诗豪。

和风尽日生眉宇，白发何年上鬓毛。好向尧庭露华彩，韶音方奏德辉高。
十人书经
释居简（宋代）

葛藤本子燎无馀，正好忘筌复纵鱼。便是太平无事日，如何又倩十人书。
洪景严枢密挽词二首
周必大（宋代）

召试曾叨对巨题，代言今忝继前规。
丰钟霜响人何在，瓦釜雷鸣愧可知。
滕驷启城嗟有日，徐鸡醊酒恨无期。
玉堂赖有纶章在，时展前篇慰所思。
十月七日晨起
张耒（宋代）

山鸦鸣晓晴，寒日在蓬荜。
老人欣然起，构火温小室。
室中空无有，扫榻对像佛。
还观旧文字，尘土暗编帙。
一杯径就醉，四体寒若失。
隔窗即山麓，寒木鸣琴瑟。
江民旱累岁，流冗东就食。
蛈蝗食陈蔡，千里无草色。
客来谈世事，亹亹语千百。
客去深闭门，颓然无我责。
送沙子进赴禄州别驾
王偁（宋代）

客舍酒初香，都门柳色黄。
一官仍别驾，万里赴炎荒。
江路猿声早，山城榕叶凉。
远人劳抚字，且勿厌殊方。
题草书洗兵马
释元肇（宋代）

诸将收功日，山东平定时。妙须怀素笔，草出少陵诗。

风雨驱驰疾，龙蛇变化宜。何当崖石上，见写次山碑。
流杯同景裴韵
洪适（宋代）

三春少雨未行觞，槐影交加更漏长。半夜水来山涧满，四檐竹密酒尊凉。

新亭方作龟巢叶，画栋何妨燕语梁。满引三觥拚一醉，老来真个惜时光。
添竹
洪适（宋代）

添竹乘春力，期君共岁寒。青青怀特操，碌碌愧粗官。

尚有哦诗日，尤胜借宅看。他时谁检校，何处报平安。
念奴娇 中秋对月，次李汉老韵三阕 其三 十六岁作
夏言（明代）

南楼独倚，悄无人、唯见五湖烟绿。桂树香生吹欲下，疑是九天零粟。

万里无尘，长空一色，处处袁安屋。数声羌笛，青鸾飞在庭竹。

人在璚楼玉宇，指点江山，几处飞泉瀑。安得沧江都是酒，洗我愁思千斛。

天将老我，鹤发成仙，月下跨黄鹄。嫦娥今夜，共谁谈笑如玉。
与吕望之上东岭
王安石（宋代）

靖节爱吾庐，猗玗乐吾耳。
适野无心諠，吾今亦如此。
纷纷旧可厌，俗子今扫轨。
使君气相求，眷顾未云已。
追随上东岭，俯仰多可喜。
何以况清明，朝阳丽秋水。
微云会消散，岂久污尘滓。
所怀在分衿，藉草泪如洗。
赠胡绍立
王庭圭（宋代）

忆昔乌蛮绝塞亭，巴娘歌罢月三更。重寻湘水江边路，又见萧滩榜上名。

此去飞腾对天陛，不应憔悴困书生。将军三战成功后，未数焚舟老孟明。
寄钱庶子
贾岛（唐代）

曲江春水满，北岸掩柴关。只有僧邻舍，全无物映山。

树阴终日扫，药债隔年还。犹记听琴夜，寒灯竹屋间。
次韵江陵王抚干送行
项安世（宋代）

江西回首白云深，磊石山边问水程。
少日经行嗟老大，壮心零落笑平生。
官曹无计逃寒冷，书册惟堪记姓名。
悔不早师王处士，药炉琴轸自关情。
和石太傅钱清僧舍围炉余时先往萧山不预其会
华镇（宋代）

后进多年仰硕肤，相逢如恨日将晡。欢怀想不辞醇酎，高论应须出大炉。

丽藻旧钦梁上客，清风今识汉潜夫。初惭不预芝兰列，和得阳春愧已无。
张掞龙图挽词三首 其三
范纯仁（宋代）

二纪金华侍从臣，升平看足作閒人。身跻显仕由稽古，世有阴功为庇民。

但见朝廷方贵老，那知河岳遽收神。哀荣终始公无憾，况有清名服搢绅。
重阳阁下和同舍
陈襄（宋代）

君逢佳节忆还家，我亦淹留感岁华。
清禁雠书惊白发，故园吹帽负黄花。
谢安行有登山屐，扬子居无载酒车。
何日得归溪上隐，大收图史作生涯。
咏史 其三
程庭（清代）

俛首儿皇剧可怜，石郎千载负余膻。空传十万横磨剑，却陷卢龙四百年。
次韵竹林玉老三首 其三
张侃（宋代）

晚景奔忙驹过隙，闹中且觅静何妨。时宜正要新声巧，贺老龙钟莫定场。
秋闺怨
江源（明代）

伤春未已复悲秋，暗觉年光似水流。

枫叶荻花秋瑟上，水纹珍簟思悠悠。

愁将玉笛传遗恨，抛掷金梭织旧愁。倚树寻思倍惆怅，悔教夫婿觅封侯。
满江红·买得青山
佚名（宋代）

买得青山，便收□、草鞋藜杖。更不过建章宫下，灞陵桥上。天地蜗牛蛮触待，功名蚁穴槐安相。近新来、白发几多长，三千丈。从今脱，红尘网。青石枕，松风响。有商山四皓，□闲来往。火枣便宜秋露滴，交梨正要春温养。算古来、谁似我逍遥，陶元亮。
句
王随（宋代）

地回暖脉冰先觉，梅吐新香蝶未知。
颂古一百则
释正觉（宋代）

芥城劫石妙穷初，活眼环中照廓虚。
不许夜行投晓到，家音未肯付鸿鱼。
题庐陵萧彦毓秀才诗卷后二首
陆游（宋代）

诗句雄豪易取名，尔来闲澹独萧卿。
苏州死后风流艳，几许工夫学得成。
念奴娇 和于皇梅花片茶词即次原韵
陈维崧（清代）

梅精近日，嫁茶星、合并相呼也得。拾取粉英煎雪乳，光映翠磁都白。

便趁春阴，亟修水递，消遣天如墨。故山茗事，正应近恁时节。

常笑龙凤高名，旗枪伧父，不称琼瑶液。只借陇头千百本，隐隐吹归横笛。

点染天香，芟除俗艳，小泛真珠色。花情水味，融成一片无迹。
游维摩
黄钺（明代）

石壁巉岩鸟道微，抱琴携鹤扣禅扉。松花满地铺金粉，苔藓侵阶长绿衣。

仆子扣钟迎上客，诗僧分茗话玄机。更期斋罢西岩去，坐看流泉作雨飞。
偶得兄字再成一诗
蔡戡（宋代）

年来习气尚书生，喜得珠玑箧笥盈。不羡奇葩争妩媚，且看丽藻斗新清。

禅心欲向花前定，佳句难酬座上英。知是诗人故相恼，只愁无处问家兄。
扬州城楼
陈沆（清代）

涛声寒泊一城孤，万瓦霜中听雁呼。
曾是绿杨千树好，只今明月一分无。
穹商日夜荒歌舞，乐岁东南困转轮。
道谊既经功利重，临风还忆董江都。
性之以团茶赠行并遗新诗因次其韵
吴则礼（宋代）

年年御焙试春风，白玉宫人折绛封。
畴昔饥肠知脱粟，即今老眼见翔龙。
笑持俊逸无双句，去上东南第一峰。
却倚柁楼搔短发，回头青阙五云浓。
次韵补柳子厚八愚诗
汪炎昶（宋代）

愚泉我所爱，规此须其来。
但因坳洼势，不以智巧开。
鸥驯如故知，鱼浮了无猜。
感激平生怀，与弥同徘徊。
读史二首 其二
梁聪（明代）

据城十万拥雄兵，要听将军奏凯声。底事一朝齐捲甲，江南愁杀庾兰成。
司徒许公宅修瀛洲之会限韵二首 其一
严嵩（明代）

瀛岛书传白鹤先，佳辰展席对江天。官梅东阁催诗兴，客舍并州感岁年。

尝果味分霜后橘，烹茶香泛竹间泉。杏园绘事风流在，此会他时合共传。
上巳日祓禊渭滨应制
沈佺期（唐代）

宝马香车清渭滨，红桃碧柳禊堂春。

皇情尚忆垂竿佐，天祚先呈捧剑人。
郑子尹婿生日作长句示之
黎恂（清代）

郑子有才不可羁，卓立天骨矜权奇。郑子能文苦不遇，即今三十已虚度。

少年曾读等身书，寻常咳唾皆成珠。饥来一字不堪煮，吁嗟吾道其非欤。

小住京华歇行脚，依旧归心殊落落。如入宝山空手回，江湖与我同飘泊。

买鱼沽酒向沙津，一醉东风桃李春。英雄未必无知己，相尔岂是蓬蒿人。
送复见心住定水
宇文公谅（元代）

定水招提鸣鹤东，鉴湖归去泛孤篷。钵衣不湿荷花露，玉麈遥生桂子风。

山静祇看云自动，江澄莫讶水如空。沃州有约寻支遁，还许清谈共野翁。
采真堂赠郭诚思
张方平（宋代）

香车晓驾九花虬，笳管声中到十洲。太一元君传密命，许君长住八琼楼。
东西船
方岳（宋代）

昨日东船使风下，突过未兴快於马。
今日西船使风上，适从何来急於浪。
东船下时西船怨，西船上时东船羡。
篙师劳苦自相觉，明日那知风不转。
推篷一笑奚尔为，怨迟羡速无休时。
沙头漠漠杏花雨，依旧年时樯燕语。
李光祖自了翁法窟来访余于钟山留十日方知鼻孔大头向下既行作六首送之 其三
释德洪（宋代）

六根清净精进力，二热消亡法供真。舌本青莲香不歇，色身三昧现尘尘。
苦热夜
李覯（宋代）

荧荧背明灯，黯黯垂疏帷。
阶庭岂不好，蚊虫苦相期。
坏扇无清风，暗树多斜枝。
屈指山泉侣，寂寥空所思。
临终偈
释子深（宋代）

衲僧日日是好日，要行便行无固必。
虚空天子夜行船，摩诃般若波罗蜜。
东楼南望八韵
白居易（唐代）

不厌东南望，江楼对海门。风涛生有信，天水合无痕。

鹢带云帆动，鸥和雪浪翻。鱼盐聚为市，烟火起成村。

日脚金波碎，峰头钿点繁。送秋千里雁，报暝一声猿。

已豁烦襟闷，仍开病眼昏。郡中登眺处，无胜此东轩。
隐居杂兴
杨公远（宋代）

诘曲通村小径开，依山结屋任低隈。
无从问字高人过，有不嫌低长者来。
煮茗烧残柴带叶，脱巾漉起酒和醅。
绝怜笔砚香犹在，集句曾赓百咏梅。
寄西蜀郭佥宪鲁瞻
顾璘（明代）

长歌寒女素丝诗，直道难逢郭泰机。白简威名西蜀远，青云朝省故人非。

身危独洒潇湘泪，道拙空怀草木衣。东望乡关万馀里，归心江汉转依依。
秋日园林即景
吴宗爱（清代）

数日无人到，秋风一味凉。虫声疑雨落，蝶翅学花黄。

树老依残砌，藤高出坏墙。危阑聊倦倚，竹外又斜阳。
送徐叔镇知县罢官赴调一首
刘一止（宋代）

剧论追前辈，忧思独在民。雪霜吾岁晚，金玉子心真。

曾见除书旧，行膺荐墨新。君王问田叔，长者更何人。
赐马廷鸾四首 其二
赵昀（宋代）

春秋万古一权衡，笔削昭然揭日星。道贯百王垂大法，义先五日定常经。

是非褒贬寓深意，理乱安危烛未形。内夏外夷归一统，烨然治象炳丹青。
哭徐玑五首
赵师秀（宋代）

道晖爱江蓠，吾子思单老。
生念死不灭，应会沅湘道。
空山独灵舒，闭户守枯槁。
风雪将岁阑，凋零此怀抱。
题画卷 其一
许及之（宋代）

平坡软草细芊芊，碧树遥枝绿荫圆。羊豕自如知饱后，牧儿箕坐得安眠。
日夕佳
释文珦（宋代）

城市多溷浊，溪山宜避喧。山色日在门，变态从朝昏。

悠然得之心，真乐方自存。此心诚不渝，轩冕何足论。
出宰清江省亲秀水
李观（唐代）

天阙抵清江，萍泛七千里。心目驻庭闱，恍如寻尺耳。

河伯念微衷，风师荐嘉祉。澄澜协顺飙，天际堪屈指。

归欤膝下欢，奚独老莱子。
题许籀庵茂才心清闻妙香图看子
叶长龄（清代）

清心发微妙，如戒香染薰。云何耳根事，乃以鼻观闻。

是谁斫其垩，得毋挥郢斤。岂其耳尘净，鼻尘乃纷纷。

若云香在炉，闻起香何焚。若云香在鼻，闻减香何熏。

是亦非鼻尘，心乃闻之君。心清生定慧，定慧生芳芬。

是闻非闻间，何境不氤氲。泥闻间转碍，香因已离分。

拈花破颜笑，为君證迦文。
【中吕】喜春来_亲登华岳悲
张养浩（元代）

亲登华岳悲哀雨，自舍资财拯救民，满城都道好官人。还自哂，比颜御史费精神。
十年不作南柯梦，一旦还为西土臣，空教人道好官人。还自哂，闲杀泺湖春。
路逢饿殍须亲问，道遇流民必细询，满城都道好官人。还自哂，只落的白发满头新。
乡村良善全生命，廛市凶顽破胆心，满城都道好官人。还自哂，未戮乱朝臣。
无穷名利无穷恨，有限光阴有限身，也曾附凤与攀鳞。今日省，花鸟一般春。
一场恶梦风吹觉，依旧壶天日月高，白云深处结团茅。山更好，岚翠滴林梢。
一溪烟水奁开镜，四面云山锦族屏，客来沉醉绰然亭。对着这无限景，因此上不肯就功名。
拖条藜杖山林下，无是无非快活煞，王侯卿相不如咱。兴来时斟玉斝，看天上碧桃花。
翻腾祸患千钟禄，搬载忧愁四马车，浮名浮利待何如？枉干受苦，都不如三径菊四围书！
探春
梅花已有飘零意，杨柳将垂袅娜枝，杏桃仿佛露胭脂。残照底，青出的草芽齐。
李九言寺丞知怀安军金堂县
宋祁（宋代）

云栈马萧萧，铜章庇邑遥。
晨晖碧鸡路，春色锦官桥。
美政方宣布，斯人旧富饶。
早须飞两舄，归趁汉家朝。
颂古三十一首
释玿（宋代）

有是父兮有是子，同条生也同条死。
三世如来烈焰堆，互换说条元如此。
莫颠言，休倒语，
截断葛膝须荐取。
王升之绝句以诗成有共赋酒熟无孤斟为韵因次其韵 其二
刘跂（宋代）

之人娴辞令，病起犹越声。不量苍苍鬓，属和愁仅成。
金刚随机无尽颂 其六 妙行无住分第四
释印肃（宋代）

霜凌溪竹寒，云外叠峰峦。谁人知此意，独坐且深观。
苏子川宅观芍药得枝字
黎民表（明代）

为掩群芳色，开花独后时。青扶承露蕊，红妥出阑枝。

绰约东邻子，风流郑国诗。合欢还有恨，名字是将离。
次韵王尧明游北寺
李纲（宋代）

小雨湿残花，回风振芳草。胜游宜及时，嘉此春物好。

萧然二三子，散策穷杳眇。招提枕郊头，殿阁出林表。

中有王屋泉，一酌百虑澡。踟蹰古城隅，幽径通翠筱。

嗟予阻追陪，正坐尘事绕。衣冠方北渡，亲故幸非少。

客情终念归，回首云缥缈。遥怜松菊荒，仰羡鹳鹤矫。

园田诚可乐，鼙鼓尚惊扰。何当终素心，永叹忧用老。
戏画古松真清斋前
王当（宋代）

轮囷复离奇，不柏亦不栗。
吾庐非夏社，嘉树伊谁植。
刳心谢吹嘘，强骨余霹雳。
峥嵘历风霜，偃蹇岂朝夕。
客从何方来，一睹心眼惑。
怪此苍蛟龙，落莫依屋壁。
不知造物工，输写入笔刀。
轻明绝织埃，冥晦滴浓墨。
皮坚皵鳞甲，叶老攒矛战。
古工予不师，挥扫恣淋沥。
盘礴醉且狂，讵识韦与毕。
虽云不造极，要自出胸臆。
当知后凋操，不在翰墨迹。
地瘠山骨出，天低云气逼。
俯仰辄有碍，巨干那能直。
翻令栋梁姿，郁屈自跼蹐。
安得少陵绢，一扫二千尽。
会看十八公，高压三品右。
抵舍承邢知吾侍御赐问裁答二首 其一
于慎行（明代）

海畔投簪始，伊谁问索居。长安千里使，济水数行书。

世事焚鱼外，时名梦鹿馀。平生周柱史，避俗意何如。
鹅湖道中二首
赵蕃（宋代）

人间那有万株松，莫道名山都未逢。
自拄枯藜行不倦，更听斋后几声钟。
花朝雨
范景文（明代）

拈得花朝字，无花亦自怜。移情听夜雨，借景看云烟。

霁赏期明日，芳游忆去年。一杯春水绿，携上泛湖船。
厓山吊古
邓于蕃（明代）

厓山驻跸此何时，满地尘氛势莫支。赖有忠臣同效死，空令战士尽含悲。

慈元庙食依荒岛，幼帝行宫傍海湄。感慨兴亡堪堕泪，夕阳秋草对残碑。
次韵袁艮所投赠
陆文圭（元代）

意气冲霄义薄云，白头倾盖即相亲。
耳边久不闻瑰论，眼底初惊见玉人。
历代文章空自变，致君风俗岁时淳。
世间别有经纶手，不属柴门老病身。
偈颂七十二首
释祖钦（宋代）

西来十万路迢迢，智鉴当轩影莫逃。
四海浪平龙睡千稳，九霄云净鹤飞高。
旋风吟二首 其二
邵雍（宋代）

松桂隆冬始见青，蒿莱盛夏亦能荣。光阴去后绳难系，利害在前人必争。

万事莫于疑处动，一身常向吉中行。人心相去无多远，安有太平人不平。
巫山一段云
欧阳炯（唐代）

绛阙登真子。飘飘御彩鸾。碧虚风雨佩光寒，敛袂下云端¤

月帐朝霞薄，星冠玉蕊攒。远游蓬岛降人间，特地拜龙颜。

春去秋来也，愁心似醉醺。去时邀约早回轮，及去又何曾¤

歌扇花光黦，衣珠滴泪新。恨身翻不作车尘，万里得随君。
昌龄和诗以不得志于贤关有欲退隐之语复用前韵勉其涵养俟时未可真作休休计也
王十朋（宋代）

出门休叹知己稀，开卷揽取前人奇。西园松菊聊笑傲，未可遽赋休休诗。

涵养胸襟容万斛，仰视青天纸盈幅。行看富贵来逼人，江左家声子当续。
和陈倅灵壁寄莹中二首 其一
谢逸（宋代）

汴上相逢舣画桡，清愁万斛若冰消。弟兄直谅推三友，父子公冰擅四朝。

对镜如如皆般若，开谈句句尽参寥。要知往事多虚幻，看取钱塘八月潮。
偈颂九首 其三
释玿（宋代）

云山偶尔遭攧，臂痛不可胜言。府教挥金办供，殷勤咨请谈禅。

禅禅，不在拈槌竖拂，亦非作用周旋。不在扬眉瞬目，亦非文字语言。

祇据现成公案，自然七方八圆。在云门得之，则曰一句三句。

在法眼得之，则曰惟心法门。在沩仰得之，则曰父慈子孝。

在临济得之，则曰三要三玄。在曹洞得之，则有偏正回互。

在天下老和尚得之，则有问答机缘。在云山得之，则全提正令于人天之上。

在府教学士得之，则致吾君于尧舜之前。在现前大众得之，则随宜应用。

在太孺人黄氏得之，则生于忉利诸天。禅禅，绵绵密密，密密绵绵。

渡水胡僧无膝裤，东村王老屋头穿。拈来一一中的，不妨似箭离弦。

脱或踌躇拟议，迢迢十万八千。
杂曲歌辞。卢女曲
崔颢（唐代）

二月春来半，宫中日渐长。柳垂金屋暖，花覆玉楼香。

拂匣先临镜，调笙更炙簧。还将卢女曲，夜夜奉君王。
绝句三首
余知阁（宋代）

几年魂绕浙城西，十里荷花漾锦陂。
踏遍两峰三竺路，又随青嶂入云栖。
游仙词三十三首
王镃（宋代）

金甲雷丁出巽宫，丹幢翠节拥灵童。
五更飞去雌雄剑，一夜盐池碧水红。
最明寺殿契司说付法偈
释普宁（宋代）

我无佛法一字说，子亦无心无所得。
无说无得无心中，释迦亲见燃灯佛。
送王伯安还江东
石宝（明代）

吾欲歌吾诗，歌诗已盈卷。知君归驾速，不作题桥炫。

春兰与秋菊，万事类轮转。未成山龙补，且息鹍鹏倦。

人从日边来，豹向山中变。长路多西风，看云亦北面。

谁垂见花泪，自镞达犀箭。国士称无双，数奇本能战。

况闻玉署翁，昨侍青宫燕。神惊兔颖出，目击龙头眩。

君学有源委，文场许独擅。高吟激青空，逸草翻白练。

运斤忽成风，疾足诧追电。志屈艺乃奇，才高君不见。

伏波穷益坚，淮阴多益善。木大须十围，金精亦百鍊。

巍巍蓬莱宫，郁郁白兽殿。看君来献书，首被贤良荐。
池上竹
杨巨源（唐代）

一丛婵娟色，四面清冷波。气润晚烟重，光闲秋露多。

翠筠入疏柳，清影拂圆荷。岁晏琅玕实，心期有凤过。
三不归行
苏辙（宋代）

客心摇摇若悬旌，三度欲归归不成。
方春欲归我自懒，秋冬欲归事自变。
问我欲归定何时，天公默定人不知。
孔公晚岁将入楚，盘桓陈蔡行且住。
昭王已死不复南，意欲归老父母邦。
卫灵父子无足取，姑尔息肩俟东鲁。
三桓岂知用圣人，哀公亦自不能臣。
冉求一战却齐虏，请君召师君亦许。
归来闭户理诗书，弁冕时出从大夫。
梦见周公已不复，老死故国心亦足。
孔公愈老愈屯邅，顾我未及门下贤。
乡邦万里不能往，妻孥近寄颍川上。
依嵩架颍结茅茨，自问此志於何期。
汝南一寓岁行复，来年归去栽松竹。
宫词 其九十三
赵佶（宋代）

端拱垂衣每面南，晓班庭下颂声三。典仪预白排朝日，假令临时放六参。
江行秋兴
金诚（明代）

江水悠悠行路长，雁声啼月有微霜。
十年踪迹浑无定，莫更逢人问故乡。
苏州十咏其十·南园
范仲淹（宋代）

西施台下见名园，百草千花特地繁。
欲问吴王当日事，后来桃李若为言。
次韵秉文初九日过先垄
赵蕃（宋代）

耕道十年无九秋，无田长抱老农愁。
因君动我束书感，君子恶居惟下流。
漫兴九首
方回（元代）

汹汹战场元不惧，恓恓贫巷亦无忧。
千金浪费如泥土，今日何人识故侯。
满庭芳
晁端礼（宋代）

雪满貂裘，风摇金辔，笑看锦带吴钩。照人青鬓，年少定封侯。此去马蹄何处，山万叠、济水南州。君知否，卢郎未老，曾是恣狂游。

风流。佳丽地，十年屈指，一梦回头。最难忘，西湖北渚澄秋。玉砌雕栏好在，桃共季、能忆人不。衰翁也，多情为我，将恨寄红楼。
雪中书怀
杜牧（唐代）

腊雪一尺厚，云冻寒顽痴。
孤城大泽畔，人疏烟火微。
愤悱欲谁语，忧愠不能持。
天子号仁圣，任贤如事师。
凡称曰治具，小大无不施。
明庭开广敞，才隽受羁维。
如日月縆升，若鸾凤葳蕤。
人才自朽下，弃去亦其宜。
北虏坏亭障，闻屯千里师。
牵连久不解，他盗恐旁窥。
臣实有长策，彼可徐鞭笞。
如蒙一召议，食肉寝其皮。
斯乃庙堂事，尔微非尔知。
向来躐等语，长作陷身机。
行当腊欲破，酒齐不可迟。
且想春候暖，瓮间倾一卮。
缚鸡行
杜甫（唐代）

小奴缚鸡向市卖，鸡被缚急相喧争。
家中厌鸡食虫蚁，不知鸡卖还遭烹。
虫鸡于人何厚薄，我斥奴人解其缚。
鸡虫得失无了时，注目寒江倚山阁。
幽居
陆游（宋代）

练褐藤冠物外装，下帘留住欲残香。
潇湘客过夸渔具，灊皖僧残说药方。
诗未遽衰犹跌宕，书虽小退亦轩昂。
不绿厌静寻幽事，老去无如白日长。
为何翙高兵部藻翔题象山图 其四
黄遵宪（清代）

《十七史》从何处说，茫茫《六合》赋何愚。骑驴倒看云烟过，只好商量入画图。
自题卧游图 其二
俞廉三（清代）

北辙南辕席未温，故园閒煞老苔痕。家居喜近兰亭畔，山色当窗水到门。
鹧鸪天·吹破残烟入夜风
柳永（宋代）

吹破残烟入夜风。一轩明月上帘栊。因惊路远人还远，纵得心同寝未同。
情脉脉，意忡忡。碧云归去认无踪。只应会向前生里，爱把鸳鸯两处笼。
诗
周处（魏晋）

去去世事已，策马观西戎。藜藿甘粱黍，期之克令终。
题龙湖 其一
陈元光（唐代）

环堤森雾伏，璧水湛天枢。带雨金龙甲，朝天锦鲤鱼。

楼船摇月鉴，阁鼓肃冰壶。扣枻歌三叠，飞觞泻百枯。

犀燃神鬼泣，剑射斗牛虚。怀古标遐轨，龙湖第一途。
颜乐斋
罗从彦（宋代）

山染岚光带日黄，潇然茅屋枕池塘。自知寡与真堪笑，赖有颜瓢一味长。
寿王一如先生七十，即次其自寿诗韵二首 其一
袁缉熙（清代）

江上耆英七十春，文章愈老愈精神。乌衣世择芝兰茂，绛帐风流桃李新。

杖履优游偕玉姥，蓬莱仿佛现金身。灌花煮茗饶清兴，几见谈经偶欠伸。
再次前韵三首
陈造（宋代）

连夜愁阴苦戒严，雪将寒雨闹廉纤。
老人冻饿人情断，米价何如酒价添。
出北城与严唯中倪本端同行
陆深（明代）

天门积雨洗炎蒸，日射西山紫翠层。白发先朝老供奉，青衫骑马向诸陵。

幸陪鸳侣时相并，欲挽龙髯却未能。流水稻田城北路，去来吾记昔年曾。
将进酒·君不见青青河畔草
李新（宋代）

君不见青青河畔草，秋死严霜春满道。
又不见天边日，薄暮入虞泉，
晓来复更出。匆匆年光不相待，
桑海由来有迁改。人生荏苒百年间，
世上谁能驻光彩。秦皇汉武希长生，
区区烟雾求蓬瀛。骊山茂陵皆蔓，
悠悠千载空含情。荣枯自有主，
富贵不可求。正值百花飞似雪，
如休不饮令心忧。
送化主
释崇岳（宋代）

百亿分身利有情，驴顋马颔实难明。
有时闹里聊伸手，意在钩头不在星。
题益公丞相天香堂
杨万里（宋代）

君不见沉香亭北专东风，謪仙作颂天无功。
君不见君王殿後春第一，领袖众芳捧尧日。
此花司春转化钧，一风一雨万物春。
十分整顿春光了，收黄拾紫皈江表。
天香染就山龙裳，余芬却染山水乡。
青原白鹭万松竹，被渠染作天上香。
人间何曾识姚魏，相公新移洛中裔。
呼酒先招野客看，不醉花前为谁醉。
古意
刘鸿渐（明代）

自居戍交河，两见霜风逼。妾住燕山南，君住燕山北。

欲寄征人衣，茫茫路何极。纤手理素书，涕泗时沾臆。

愿持千里心，托此孤鸿翼。
老苏先生挽词
赵概（宋代）

称味栾城旧，潜光谷口栖。
雄文联组绣，高论吐虹霓。
遽忽悲丹旐，无因祀碧鸡。
徒嗟太丘德，位不至公圭。
陪安国舍人劳农北郊分韵得阑字
张栻（宋代）

寒收花尚瘦，风静江不湍。
元戎肃千骑，历览元留难。
好景要徐出，微云故遮阑。
惟春布嘉惠，公岂乐游观。
庞眉八十老，扶杖来蹒跚。
去年幸一稔，何以报长官。
酌酒公自劳，得无有愁叹。
嗟哉三章约，所贵简且宽。
黄堂载清静，自觉田里安。
须公出妙语，兹游记不刊。
颍阳三月雨雪歌赠丁元父
区大相（明代）

颍阳山中三月雪，拂石点苔映春月。行人三日嵩峰游，欲行不行心断绝。

古称洛邑天地中，三月胡为尚朔风。岩前看竹微微翠，涧底寻花悄悄红。

登封主人有异政，去国忧谗时卧病。无乃此事干天和，不然何以乖时令。

世途反覆那可知，把酒且唱游仙词。雪晴驱马朝天去，尔对三花采寄谁。
礼烈亲王克勒马图歌
翁方刚（清代）

天东日出大海红，五色云挂扶桑弓。乐府谁歌迣万里，天马真桑来从东。

礼王昔阶大贝勒，屡以克捷宣肤公。叶赫乌拉万部众，群瞻威烈挚且雄。

紫云夹日近翊卫，一家合德襄丹衷。恭闻所乘克勒马，摧坚陷锐皆当冲。

萨尔浒山第一战，从古无此神奇功。明师一蹶遂弗振，二十万歼五日中。

此马尔时倍趫捷，出入厓隒千万重。每闻鼓鼙迅喷鬣，嘶起涛濑回长松。

至今轩皇教战处，涧谷啸舞犹呼风。时无画者今补画，枣骝色异尾与騣。

腹间旋毛鳞甲动，耳夹肉角筋垂虹。山前人指洗创处，自跑圣水春融融。

其高七尺修丈咫，想像精异还为龙。长洲汪琬为作传，传后系语如褒忠。

方召周诗无异驷，徒咏修广联车攻。曹韩之画杜甫引，曾何伟迹来花骢。

此马得遭此际会，是乃月驭星精从。纸上熊熊气起立，俄顷蹴踏凌千峰。

国家得天厚元气，人物笃起天所钟。宗亲有王峙桢干，王有神骏留奇踪。

谱入奎章庆隆舞，陋彼六骏唐石砻。诗成敢试点笔响，恐近瘦骨敲青铜。
偈颂十一首
释了演（宋代）

即心即佛，千山万水。
非心非佛，草窠里辊。
向上一路千圣，不传热椀鸣声。
三边若得浑无事，四海何愁不太平。
复斋奚左藏挂冠 其二
释居简（宋代）

特操刚明与俗乖，溪山亦复外形骸。子狂正作岂矫世，我醉欲眠聊纵怀。

勇赋一归尤果决，光寒千丈不沉埋。从来林下何曾见，仅有先生闼可排。
生查子
杨炎正（宋代）

金莲照夜红，玉腕扶春碧。曲妙遏云行，人好欺花色。

欢生酒面浓，笑染炉香湿。饮尽十玻璃，月堕东方白。
秋堂
艾性夫（元代）

虚幌湿朝露，枯琴寒夜泉。
苔多应占地，林阙欲分天。
香细浮烟短，蓬穿漏日圆。
黄花慰贫老，满眼粲金钱。
寿昌禅寺
康惇（宋代）

不怕石头滑，来为雁荡行。
平生梦不到，今日眼逾明。
未历千岩秀，先逢一段清。
遍观从此始，着脚历峥嵘。
送师相陈大观文 其二
喻良能（宋代）

腥风吹海向来惊，玉帐分弓射怒鲸。千里妖氛都镜净，商船载月夜深行。
遐瞩楼 其四
弘历（清代）

雕甍焕虬龙，飞阁连云汉。芸编散古香，乐此不知倦。
喜逢灵江赟禅师
江朝卿（宋代）

两世吟边友，分携二纪馀。
独怜身老去，及见顶圆初。
间昼烹茶身，炎天人定疏。
久依莲社泊，晤语胜邻居。
括州尊宿后，学业贯儒缁。
自说先师笔，曾抄谬客诗。
石蒲抽水上，树蔓与云垂。
何处风埃滚，无营不用知。
汲水诗
华镇（宋代）

汲水苦绠短，低回就清浅。绠短傥有续，重渊良不远。

清浅本无源，其涸易见睍。重渊酌愈出，流波被沟畎。

膏肓苟愿治，会须好俞扁。所之在万里，庸可策驽蹇。

白茅满原隰，刈之何不勉。缉索绠乃长，单极恣舒卷。

寄声汲引者，功微利亦鲜。
探芳信（麓翁小园早饮，客供棋事琴事）
吴文英（宋代）

转芳径。见雾卷晴漪，鱼弄游影。旋解缨濯翠，临流抚菱镜。半林竹色花香处，意足多新咏。试衣单、雁欲来时，旧寒才定。

门巷对深静。但酒敌春浓，棋消日永。旧曲猗兰，待留向、月中听。藻池不通宫沟水，任泛流红冷。小阑干、笑拍东风醉醒。
三月二十日儿辈出谒孤坐北窗
陆游（宋代）

岁月不相贷，布谷忽已鸣。
新夏亦自佳，北窗绿阴成。
读书老易倦，披衣绕阶行，摩挲桄榔杖，与汝乐太平。
廨舍梅花欲开三绝
王炎（宋代）

怀人不寄陇头信，寓兴亦无东阁诗。
坐裛暗香供鼻观，小窗寒月浸疏枝。
白莲庵分韵
韩淲（宋代）

好客不常遭，登临眼自高。湖山起烟雾，江海暗风涛。

酒美情尤畅，诗清气本豪。相从真可乐，左手记持螯。
归田述感 其五
孙毓汶（清代）

凉月白纷纷，晴天养片云。诗应有神助，喧已去人群。

乱后嗟吾在，愁多任酒醺。晚酣留客舞，重与细论文。
和李雁湖晚春即事八首
吴泳（宋代）

丰神玉雪更清温，胸次涵濡七泽吞。
闻道晚年偏好易，手探月窟足天根。
行香子·云岩道中
辛弃疾（宋代）

云岫如簪。野涨挼蓝。向春阑、绿醒红酣。青裙缟袂，两两三三。把麹生禅，玉版句，一时参。
拄杖弯环。过眼嵌岩。岸轻乌、白发鬖鬖。他年来种，万桂千杉。听小绵蛮，新格磔，旧呢喃。
登支硎山怀桐岑子
屈大均（明代）

支公乘白马，缥缈上丹霄。云起莲花寺，天飞瀑布桥。

闻君挥玉麈，与客论逍遥。异日南溟徙，凌风一见招。
秦中吟十首·立碑
白居易（唐代）

勋德既下衰，文章亦陵夷。
但见山中石，立作路旁碑。
铭勋悉太公，叙德皆仲尼。
复以多为贵，千言直万赀。
为文彼何人，想见下辈时。
但欲愚者悦，不思贤者嗤。
岂独贤者嗤，仍传后代疑。
古石苍苔字，安知是愧词！
我闻望江县，麹令抚惸嫠。
在官有仁政，名不闻京师。
身殁欲归葬，百姓遮路歧。
攀辕不得归，留葬此江湄。
至今道其名，男女涕皆垂。
无人立碑碣，唯有邑人知。